Diari Oficial de la Generalitat Valenciana


Sumari del DOGV 3277, del 02-07-1998 (1998/4922)

ORDRE de 19 de maig de 1998, de la Conselleria de Presidència, per la qual és homologada la modificació dels estatuts de la Mancomunitat Circuit Cultural Comarcal de la Marina Alta.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   3277

Data del DOGV
:   02-07-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/4922


Data del document
:   19-05-1998

Organisme emissor
:   Conselleria de Presidència

Tipus de document
:   Ordre

Anàlisi jurídica

ORDRE de 19 de maig de 1998, de la Conselleria de Presidència, per la qual és homologada la modificació dels estatuts de la Mancomunitat Circuit Cultural Comarcal de la Marina Alta. [1998/X4922]
  
Els plenaris dels ajuntaments d'Alcalalí, Benissa, Castell de Castells, Dénia, Gata de Gorgos, Murla, Ondara, Orba, Pedreguer, Pego, el Poble Nou de Benitatxell, Sagra, Vall de Laguart, el Verger i Xàbia van acordar la modificació dels estatuts de la "Mancomunitat Circuit Cultural Comarcal de la Marina Alta", i també l'adhesió dels municipis d'Adsubia, Benimeli, Benidoleig, Teulada, Els Poblets, Ràfol d'Almúnia, Xaló i Parcent.
  
Remés l'expedient tramitat i es estatuts aprovats a aquesta Conselleria, no s'hi observa cap infracció de l'ordenament jurídic, ni menyscapte de les competències d'aquesta Comunitat Autònoma, ni cap interferència en l'exercici.
  
Per tot això i, segons el que disposa el Reial Decret 695/1979, de 13 de febrer, de transferències en relació amb el Decret de la Presidència de la Generalitat Valenciana 10/1985, de 21 de juny i el Decret 9/1996, de 16 de gener,
  
ORDENE
  
Article únic
  
Queda homologada la modificació dels estatuts de la Mancomunitat Circuit Cultural Comarcal de la Marina Alta per la incorporació dels municipis d'Adsubia, Benimeli, Benidoleig, Teulada, Els Poblets, Ràfol d'Almúnia, Xaló i Parcent, per haver-se acreditat en l'expedient la legalitat de les actuacions.
  
València, 19 de maig de 1998
  
El conseller de Presidència,
  
JOSÉ JOAQUIN RIPOLL SERRANO
  
Estatuts de la Mancomunitat Circuit Cultural
  
Comarcal de la Marina Alta.
  
I. Disposicions generals
  
Article 1
  
Els municipis d'Alcalalí, Adsubia, Benidoleig, Benimeli, Benissa, Castell de Castells, Dénia, Gata de Gorgos, Murla, Ondara, Orba, Parcent, Pedreguer, Pego, El Poble Nou de Benitatxell, Els Poblets, Ráfol de Almunia, Sagra, Teulada, Vall de Laguart, El Verger, Xàbia i Xaló, d'acord amb l'Ordenament Jurídic vigent acorden constituir-se en Mancomunitat Voluntària de Municipis per a la prestació de serveis culturals que més endavant s'arrepleguen en els presents estatuts.
  
Article 2
  
La Mancomunitat Cultural es constitueix amb la denominació de Circuit Cultural Comarcal de la Marina Alta, amb seu pròpia al municipi d'Ondara i tindrà capacitat i personalitat jurídica pròpies per al compliment de les seus finalitats.
  
Article 3
  
La Mancomunitat que es crea tindrà com a àmbit de les seues competències el territori dels municipis que la composen, podent incorporar-s'hi amb posterioritat d'altres entitats locals interessades en els fins de la Mancomunitat. En aquest cas la incorporació es farà en la forma i condicions establertes en la normativa vigent en l'àmbit de les entitats locals.
  
II. Objectius
  
Article 4
  
Els objectius de la Mancomunitat seran, en relació al seu àmbit territorial els següents:
  
a) Promoció i foment de tota manifestació cultural en l'àmbit de les arts plàstiques i visuals, com poden ser, entre altres, l'escultura, pintura, fotografia, vídeo, cine, grafisme, tapissos, marqueteria i manualitats.
  
b) Difusió i coneixement de les arts escèniques i de la música.
  
c) Foment de la lectura, mitjançant campanyes d'animació a la lectura, d'àmbit comarcal i d'altres campanyes institucionals.
  
d) Els municipis de la Mancomunitat tindran a l'abast qualsevol manifestació cultural que puga ser oferida o gestionada per la Mancomunitat.
  
e) Dirigir-se als organismes públics, institucions, entitats, fundacions, associacions o qualsevol altre col·lectiu en demanda d'ajuda econòmica, prestació de bens culturals, siga de manera temporal o indefinida. Inclusió dels municipis mancomunats en circuits programats per a l'administració i qualsevol altra acció que redunde en benefici de la mancomunitat.
  
f) Recaptar la informació necessària i puntual de totes aquelles oportunitats que puguen ser aprofitades per la població, fonamentalment la més jove, per accedir a beques, subvencions, plans d'estudi, vacances i viatges de caràcter cultural i social, etc.
  
g) Potenciar els grups locals, per a la qual cosa els Municipis de la Mancomunitat constituiran una plataforma de difusió dels grups del seu àmbit territorial, negociant-se amb altres Circuits Comarcals per a ampliar el seu àmbit d'actuació i difusió.
  
h) D'altres accions que completen les ja relacionades.
  
III. Govern i administració
  
Article 5
  
El Govern i Administració de la Mancomunitat correspon a:
  
a) El Plenari de la Mancomunitat.
  
b) La Presidència.
  
IV. Del Plenari
  
Article 6
  
a) El Plenari de la Mancomunitat estarà integrat per un representant de cada una de les Entitats Mancomunades.
  
b) Els representats dels respectius municipis seran elegits pels Plens dels seus Ajuntaments amb el vot favorable de la majoria absoluta. El seu manament coincidirà temporalment amb la seua representació com a Regidor en la corresponent legislatura.
  
Article 7
  
El Plenari de la Mancomunitat té les següents atribucions i competències:
  
a) Organització de la Mancomunitat.
  
b) Aprovació i modificació de les ordenances de la Mancomunitat i dels Estatuts.
  
c) Aprovació i modificació dels pressupostos i disposició de la despesa general dintre dels límits establerts.
  
d) Aprovació de Plans, Projectes i Programes de caràcter mancomunitari.
  
e) Qualsevol altra acció, d'acord amb la legislació vigent.
  
f) Designar i cessar la Presidència i Vicepresidència.
  
g) Designar el secretari.
  
V. De la Presidència
  
Article 8
  
El/la president/a de la Mancomunitat la presideix i ostenta les següents atribucions:
  
a) Representar la Mancomunitat i presidir els actes públics.
  
b) Dirigir el govern i administració mancomunats.
  
c) Convocar i presidir les sessions del Plenari i, si convé, de qualsevol altre òrgan.
  
d) Dirigir i impulsar quantes accions calguen, tot recaptant els assessoraments tècnics pertinents de persones qualificades en el món de les arts i la cultura en general.
  
e) Subscriure els compromisos que puguen contraure's.
  
f) Estimular i propiciar la creació de les distintes Comissions que calguen per a obtenir els millors resultats en les distintes àrees de la Cultura.
  
g) Proposar i proporcionar qualsevol altra alternativa que beneficie el conjunt de la Mancomunitat.
  
VI. Recursos econòmics
  
Article 9
  
Els recursos econòmics de la Mancomunitat procediran de:
  
a) Quotes dels Ajuntaments mancomunats. Els Ajuntaments faran les aportacions periòdiques que s'acorde en el Plenari de la Mancomunitat.
  
b) Subvencions d'Institucions Públiques. La Mancomunitat es presentarà a quantes subvencions i convocatòries institucionals puga acollir-se: Diputació, Generalitat, Ministeri i altres d'àmbit europeu.
  
c) Aportacions d'institucions privades. Es podran fer convenis amb institucions privades per al propi finançament, CAM, institucions bancàries, altres empreses privades.
  
d) Preu públic d'entrada als espectacles, sempre que així estiga considerat.
  
VII. Termini de vigència. Modificació i dissolució
  
Article 10
  
La Mancomunitat es constitueix amb duració indefinida, atés el caràcter permanent dels seus fins.
  
Article 11
  
Qualsevol modificació dels Estatuts de la Mancomunitat haurà d'acordar-se amb les mateixes formalitats establertes per a la seua aprovació.
  
Article 12
  
La Mancomunitat podrà dissoldre's:
  
a) Per acord dels Ajuntaments que l'integren, adoptat amb els mateixos requisits que els de la Constitució.
  
b) Per portar-se a cap la prestació dels serveis objecte d'aquesta per l'Estat, Comunitat Autònoma, Diputació Provincial o per absorció de les competències municipals respectives.
  
Article 13
  
En dissoldre's la Mancomunitat, revertiran als ajuntaments els béns d'aquella, en proporció a les respectives aportacions.